ŊMƐNƐ lɛ, ojotswaa kɛ tawuu kɛ awuiyeli eyi je lɛŋ fɛɛ. Nibii ni wɔkaneɔ yɛ adafitswaa woji amli, nibii ni wɔnaa yɛ TV nɔ, kɛ nibii ni wɔnuɔ yɛ redio nɔ lɛ tsɔɔ nakai. Bo diɛŋtsɛ hu oyɛ onaagbai. Ekolɛ hela ko miigba onaa, loo mɔ ko ni osumɔɔ esane waa lɛ egbo.\nAni nɛkɛ ji bɔ ni Nyɔŋmɔ sumɔɔ ni mi kɛ miweku lɛ shihilɛ afee?\nMɛni baanyɛ aye abua mi ni makpee minaagbai lɛ anaa?\nAni be ko baaba ni wɔbaaná toiŋjɔlɛ diɛŋtsɛ yɛ shikpɔŋ nɛɛ nɔ?\nBiblia lɛ hãa sanebimɔi nɛɛ fɛɛ ahetoo.\nBIBLIA LƐ HÃA WƆLEƆ AKƐ, NYƆŊMƆ BAAFEE NIBII KPAKPAI PII YƐ SHIKPƆŊ LƐ NƆ.\nWɔpiŋŋ dɔŋŋ, wɔgbɔlɔŋ dɔŋŋ, ni wɔgboiŋ dɔŋŋ.​—Kpojiemɔ 21:4\n“Akpakei baatumɔ tamɔ baayelɔ.”​—Yesaia 35:6\n“Abaagbele shwilafoi ahiŋmɛii.”​—Yesaia 35:5\nAbaatee gbohii ashi.​—Yohane 5:28, 29\nHela mɔŋ mɔ ko dɔŋŋ.​—Yesaia 33:24\nMɔ fɛɛ mɔ baaye nii etɔ.​—Lala 72:16\nBƆ NI OBAAFEE ONÁ SAJI NI YƆƆ BIBLIA LƐ MLI LƐ AHE SƐƐ\nEkolɛ, obaasusu akɛ nibii ni wɔwie he yɛ baafai ni tsɔ hiɛ lɛ amli lɛ nyɛŋ aba mli kɔkɔɔkɔ. Shi Nyɔŋmɔ ewo shi akɛ, etsɛŋ kwraa, ebaatsu nibii nɛɛ ahe nii yɛ shikpɔŋ lɛ nɔ, ni Biblia lɛ hãa wɔleɔ gbɛ ni ebaatsɔ nɔ efee nakai.\nAgbɛnɛ hu, Biblia lɛ tsɔɔ wɔ nibii ni kɛ́ wɔfee lɛ, ebaahã wɔná miishɛɛ bianɛ. Mɛni ji nibii komɛi ni gbaa onaa? Ani eji shika sane, weku sane, hela ko, loo mɔ ko ni osumɔɔ esane waa ni egbo? Ekɔɔɔ he eko nɔ ni eji lɛ, Biblia lɛ baanyɛ aye abua bo ni onyɛ okpee naa. Ehãa sanebimɔi ni nyiɛ sɛɛ nɛɛ ahetoo, bɔ ni afee ni wɔkaye wɔtsui tsɔ.\nMɛni hewɔ etɔɔ wɔ yɛ shihilɛ mli nɛkɛ?\nMɛni baanyɛ aye abua wɔ ni wɔkpee wɔnaagbai lɛ anaa?\nMɛni wɔbaanyɛ wɔfee koni miishɛɛ ahi wɔweku lɛ mli?\nAni wɔbaana mɛi ni wɔsumɔɔ amɛsane ni amɛgboi lɛ ekoŋŋ?\nMɛni hewɔ wɔbaanyɛ wɔhe wɔye akɛ Nyɔŋmɔ baafee nibii fɛɛ ni ewo shi akɛ ebaafee lɛ?\nObɔi wolo nɛɛ kanemɔ, ni no kɛkɛ po tsɔɔ akɛ, oosumɔ ni okase nii kɛjɛ Biblia lɛ mli. Wolo nɛɛ baaye abua bo. Sanebimɔi yɛ wolo lɛ mli kuku fɛɛ kuku he, ni enɛ baaye abua bo ni onu Biblia lɛ shishi jogbaŋŋ. Mɛi akpekpei abɔ náa miishɛɛ waa kɛ́ Yehowa Odasefoi kɛ amɛ miikase Biblia lɛ. Wɔle akɛ bo hu obaaná he miishɛɛ. Yaa nɔ okase Biblia lɛ, ni Nyɔŋmɔ baajɔɔ bo!\nBIBLIA LƐ HE SAJI KOMƐI\nWOJI 66 yɔɔ Biblia lɛ mli. Eko fɛɛ eko hiɛ yitsei kɛ kukuji, bɔ ni afee ni kɛ́ ootao ŋmalɛ ko lɛ, ekatɔ bo. Yɛ wolo nɛɛ mli lɛ, kɛ́ aatsɛ ŋmalɛ ko yisɛɛ lɛ, aŋmaa Biblia mli wolo lɛ gbɛ́i klɛŋklɛŋ, no sɛɛ lɛ, aŋmaa yitso lɛ, kɛkɛ lɛ, kuku lɛ enyiɛ sɛɛ. Akɛ nɔkwɛmɔnɔ lɛ, kɛ́ ona “2 Timoteo 3:16” lɛ, edamɔ shi kɛhã Timoteo wolo ni ji enyɔ, yitso 3, kuku 16.\nKɛ́ ofɔɔ ŋmalɛi ni atsɛ yisɛɛ lɛ agbelemɔ lɛ, etsɛŋ obaale Biblia lɛ gbelemɔ jogbaŋŋ. Obaanyɛ oto gbɛjianɔ ni okane Biblia lɛ fã ko daa gbi. Kɛ́ obɔ mɔdɛŋ okane yitsei etɛ kɛmiimɔ enumɔ daa gbi lɛ, obaakane Biblia muu lɛ fɛɛ ogbe naa yɛ afi kome mli.\nKɛmaje Mɔ Ko Kɛmaje Mɔ Ko Mɛɛ Shihilɛ Nyɔŋmɔ Sumɔɔ Ni Wɔná?